Lazare Carnot
Lazare Nicolas Marguerite, comte Carnot (Nolay, 13. svibnja 1753. – Magdeburg, 2. kolovoza 1823.) je bio francuski političar, državnik, matematičar, fizičar i inženjer. Lazare Carnot je bio jedan od najutjecajnijih političara Francuske revolucije te je držao cijelu seriju političkih funkcija u tom periodu. Bio je predsjednik Nacionalnog konventa, jedan od prvih pet Direktora, član Komiteta javnoga spasa te nosilac nekoliko ministarskih funkcija. Carnot je imao i važnu ulogu u Revolucionarnim ratovima, u sklopu kojega je organizirao vojsku i vodio operacije. Vojni uspjeh mu je donio nadimak Organizator pobjede. Iako se nije aktivno usprotivio Jakobinskom teroru, zajedno s nekolicinom članova Komiteta se otvoreno usprotivio Robespierreu tokom Termidorske reakcije. 

Nakon pada Jakobinaca, Carnot je postao jedan od Direktora. U tom razdoblju postaje nešto umjereniji, mada u duši i dalje uvjereni republikanac. Njegova uloga tokom Konzulata bila je minorna, a bio je jedan od zastupnika koji su glasali protiv dodjeljivanja doživotnog mandata Napoleonu i nasljednog reda za njegove potomke. Nakon uspostave Prvog Carstva se povlači iz javnog života zbog sukoba ideala te se posvećuje znanstvenom radu, formiravši nekoliko važnih zaključaka na polju fizike i matematike. 

Nakon Napoleonovog katastrofalnog kraha u Rusiji, Carnot se vraća u politički i vojni život kako bi stao u Napoleonovu obranu. Tokom Stotinu dana je bio ministar rata, a nakon Napoleonova konačnog kraha je protjeran iz zemlje. Jedno je vrijeme boravio u Varšavi, a onda je otišao u Magdeburg gdje je i umro. Njegovi ostaci su 1889. preneseni u pariški Panthéon. 

Lazare Carnot je otac Sadija Carnota, fizičara koji je utemeljio termodinamiku i državnika Hippolytea Carnota te djed predsjednika Marieja Françoisa Sadija Carnota.

Francuski političari
Sudionici Francuske revolucije
Francuski vojskovođe
Vojskovođe u Napoleonskim ratovima
Francuski fizičari
Francuski matematičari